Møte i Vinger Rotary tirsdag 19. januar 2016

I presidentes fravær ble møtet ledet av Werner Melby (pres. elect)

Kveldens tema var GIV, Glåmdal Interkommunale voksenopplæring v/ leder Gry Høgberg

Gry, som for øvrig er et tidligere medlem av Vinger Rotary, er utdannet glaciolog.

GIV tar i mot innvandrere for Kongsvinger, Eidskog, Sør –og Nord-Odal og har ca 440 elever over 18 år. Her får de de primært undervisning i norsk, 600 timer, men også norsk samfunnsliv og forberedende yrkesopplæring og annet relevant for norsk yrkesliv, men også mellommenneskelige problemstillinger som kultur, likestilling oa.

For dem som kommer hit som innvandrere er utgangspunktet høyst forskjellig. Dette har selvsagt med å gjøre hvilket land de kommer fra og ikke minst tidligere skolegang, utdannelse.

Alle som kommer hit har plikter og rettigheter (som starter med å kartlegge det overnevnte), dette er nedfelt i §1, Introduksjonsloven. Det sier seg selv at denne kartleggingen vil være omfattende da noen av de som kommer hit er analfabeter, mens andre har universitets-utdannelse.

Det er et formidabelt regelverk som legges til grunn for det løpet som legges for dem som kommer hit.

I dette regelverket ligger det også, som nevnt over, plikter. Det stilles klare krav til at innvandrerne møter opp og fullfører det som tilbys dem. Unnlatelse «straffes» med tilbakeholdelse av økonomiske midler. GIV leverer kontinuerlig rapporter over «elevenes» gjøren og laden.

Gry Høgberg hadde med seg tidligere elev, Bayan Ehmet, opprinelig fra Kina.

Kom til Norge i 2013 da hun ble gjenforenet med sin mann og sønn, har to barn.

Bayan holdt sitt innlegg, på godt brukbart norsk, der hun forteller at hun er utdannet i økonomi, skatt og statistikk fra Kina. Hun har en mastergrad fra Kazakstan, og har undervist som universitetslektor i Kina.

Hun ønsker å kunne bruke sin utdannelse her i Norge, helst som høgskolelærer i økonomi.